 ڪراچي (ويب ڊيسڪ) ليکڪ ۽ هدايتڪار خليل الرحمان قمر پاران خانگي ٽي وي جي پروگرام ۾ سماجي اڳواڻ ماروي سرمد خلاف غلط لفظ استعمال ڪرڻ تي هڪ خانگي ٽي وي چينل ساڻس ڪم نه ڪرڻ جو اعلان ڪري ڇڏيو. خانگي ٽي وي چينل پاران هڪ ٽوئيٽ ۾ ٻڌايو ويو آهي ته چينل انتظاميا پاران خليل الرحمان سان گڏ چار ڊرامن ۽ هڪ فلم جي اسڪرپٽ جو معاهدو معطل ڪيو ويو آهي. ٽوئيٽ ۾ ٻڌايو ويو آهي ته اهو معاهدو ان وقت تائين معطل رهندو جيستائين خليل الرحمان شو دوران نامناسب زبان استعمال ڪرڻ تي معذرت نه ڪندو. چينل پاران چيو ويو آهي ته هر ماڻهو کي پنهنجي خيالن جي اظهار ڪرڻ جو حق آهي پر اهڙي بحث دوران هڪ ٻئي جي احترام جو خيال ڪرڻ گهرجي ها. ٽوئيٽ ۾ چيو ويو آهي ته هدايتڪار خليل الرحمان نه رڳو هڪ عورت خلاف غلط زبان جو استعمال ڪيو پر پنهنجي غلطي کي تسليم ڪرڻ کان به انڪار ڪيو.